RO Jurnalul Oficial al Uniunii Europene L 54/28

DECIZIA AUTORITĂȚII DE SUPRAVEGHERE A AELS

NR. 378/06/COL

din 6 decembrie 2006

privind hărțile zonelor asistate și nivelurile de ajutor (Islanda)

AUTORITATEA DE SUPRAVEGHERE A AELS (1),

având în vedere Acordul privind Spațiul Economic European (2), în special articolele 61-63 și Protocolul 26,

având în vedere Acordul dintre statele AELS privind instituirea unei Autorități de Supraveghere și a unei Curți de Justiție (3), în special articolul 24,

având în vedere articolul 1 alineatul (3) din partea I și articolul 4 alineatul (3) din partea II a Protocolului 3 la Acordul privind Autoritatea de Supraveghere și Curtea de Justiție,

având în vedere Orientările Autorității privind aplicarea și interpretarea articolelor 61 și 62 din Acordul SEE (4), în special capitolul 25.B referitor la „Ajutorul regional național 2007-2013”,

întrucât:

I. DATE FACTUALE

1. Procedură

Prin scrisoarea din 10 iulie 2006 din partea Misiunii Islandei pe lângă Uniunea Europeană, care transmitea o scrisoare din partea Ministerului de Finanțe datată 7 iulie 2006, ambele primite și înregistrate de Autoritate la 11 iulie 2006 (Eveniment nr. 380966), autoritățile islandeze au notificat, în conformitate cu articolul 1 alineatul (3) din partea I a Protocolului 3 la Acordul privind Autoritatea de Supraveghere și Curtea de Justiție, o nouă hartă a zonelor asistate și a nivelurile de ajutor în Islanda aplicabilă de la 1 ianuarie 2007 până la 31 decembrie 2013. Notificarea s-a bazat pe o nouă clasificare NUTS a Islandei în două regiuni NUTS III și a fost trimisă sub rezerva acceptării de către Eurostat a propunerii Guvernului Islandei de a adopta această nouă clasificare.

Prin scrisoarea din 13 iulie 2006 (Eveniment nr. 381227), Autoritatea a informat autoritățile islandeze că, fără confirmarea acceptării de către Eurostat în mod formal a propunerii ca Islanda să fie clasificată în două regiuni NUTS III, Autoritatea nu a putut să își definească poziția în legătură cu harta propusă.

Prin scrisoarea din 20 octombrie 2006 din partea Misiunii Islandei pe lângă Uniunea Europeană, care transmitea o scrisoare din partea Ministerului de Finanțe datată 20 octombrie 2006, ambele primite și înregistrate de Autoritate la 25 octombrie 2006 (Eveniment nr. 395420), autoritățile islandeze au notificat Autorității o modificare la notificarea hărții ajutorului regional pentru Islanda pentru 2007-2013.

Prin scrisoarea din 25 octombrie 2006 (Eveniment nr. 396970), Autoritatea a solicitat autorităților islandeze să furnizeze unele informații suplimentare.

Prin scrisoarea din 16 noiembrie 2006 (Eveniment nr. 398727) din partea Ministerului de Finanțe, s-au furnizat Autorității informații complementare.

2. Istoric

Prin scrisoarea din 6 aprilie 2006 din partea Autorității către Misiunea Islandei pe lângă Uniunea Europeană (Eveniment nr. 369212), autoritățile islandeze au fost informate că Autoritatea adoptase noi Orientări privind ajutorul național regional pentru 2007-2013 sub forma unui nou capitol, 25.B, din Orientările privind ajutorul de stat.

În plus, Autoritatea a propus, prin articolul 1 alineatul (1) din partea I a Protocolului 3 la Acordul privind Autoritatea de Supraveghere și Curtea de Justiție, ca autoritățile islandeze să accepte măsurile adecvate prevăzute în capitolul 25.B.8 din Orientările privind ajutorul de stat (5).

Prin scrisoarea din 11 aprilie 2006 din partea Misiunii Islandei pe lângă Uniunea Europeană, primită și înregistrată de Autoritate la 12 aprilie 2006 (Eveniment nr. 369986), autoritățile islandeze au acceptat măsurile adecvate propuse.

Noul capitol 25.B din Orientările privind ajutorul de stat stabilește că ajutorul național pentru investiții poate fi acordat pentru continuarea dezvoltării economice a unor regiuni dezavantajate. Pentru ca statele AELS să poată acorda acest ajutor, trebuie notificată și aprobată de către Autoritate o hartă a zonelor asistate.

Noul capitol 25.B din Orientările privind ajutorul de stat prevede că pe hartă ar putea fi incluse regiunile cu o densitate scăzută a populației, definite la început ca regiuni de nivel NUTS III (6) cu mai puțin de 12,5 locuitori pe km2. Cu toate acestea, Islanda, conform sistemului actual de clasificare NUTS (Nomenclatorul unităților teritoriale de statistică), este astfel definită ca fiind o regiune NUTS III (precum și ca fiind o regiune NUTS I și NUTS II). Densitatea populației Islandei este mai mică de 12,5 locuitori pe km2 (7). Având în vedere forma specială de răspândire a populației din Islanda, Autoritatea a decis să determine acoperirea populației pentru Islanda pe baza regiunilor NUTS IV cu densitate scăzută a populației. 31,6 % din populația islandeză locuiește în aceste regiuni cu o densitate a populației mai mică de 12,5 locuitori pe km2. Acoperirea națională a populației pentru Islanda este astfel de 31,6 %.

Cu toate acestea, în vederea unei viitoare reforme a clasificării islandeze NUTS, Autoritatea a prevăzut în mod expres în noul capitol 25.B din Orientările privind ajutorul de stat (8) că harta zonelor asistate ar putea fi definită prin trimitere la regiunile NUTS III, dacă se introduce mai mult de o regiune NUTS III în Islanda.

Prin scrisoarea din 25 octombrie 2006 din partea autorităților islandeze, Autoritatea a fost informată că Eurostat a aprobat noua clasificare NUTS pentru Islanda pe baza a două regiuni NUTS III, începând cu 1 ianuarie 2008.

3. Descrierea hărților propuse

Autoritățile islandeze au notificat două hărți ale zonelor asistate pe baza a două clasificări succesive NUTS: una bazată pe clasificarea actuală NUTS pentru perioada 1 ianuarie 2007-31 decembrie 2007, iar cealaltă bazată pe noua clasificare NUTS pentru perioada 1 ianuarie 2008-31 decembrie 2013.

3.1. Harta propusă pentru perioada 1 ianuarie 2007-31 decembrie 2007

3.1.1. Metodologie și acoperire

În Islanda, șase regiuni NUTS IV au mai puțin de 12,5 locuitori pe km2: Austurland, Norðurland eystra, Norðurland vestra, Suðurland, Vestfirðir și Vesturland. Toate regiunile NUTS IV menționate sunt propuse ca fiind eligibile pentru ajutorul național regional.

Zonele incluse au o populație totală de 96 010 locuitori și o densitate medie a populației de 0,95 locuitori pe km2 (9). Populația care locuiește în zonele respective reprezintă 31,4 % din populația totală a Islandei.

Harta propusă a zonelor asistate pentru perioada 1 ianuarie 2007-31 decembrie 2007 cuprinde cele șase regiuni NUTS IV menționate mai sus, astfel cum ilustrează harta inclusă în anexa I la prezenta decizie.

Anexa II la prezenta decizie cuprinde o trecere în revistă a municipiilor acoperite de harta ajutorului regional pentru perioada 1 ianuarie 2007-31 decembrie 2007.

3.1.2. Plafoane de ajutor

Autoritățile islandeze propun ca toate zonele incluse pe hartă să beneficieze de intensitățile maxime de ajutor, astfel cum este prevăzut în Orientările Autorității privind ajutorul regional.

Tabelul 1 de mai jos descrie intensitățile ajutoarelor notificate.

Tabelul 1

Zona geografică Plafon general de ajutor (ESB) (10) Supliment pentru întreprinderi mijlocii (11) (ESB) Supliment pentru întreprinderi mici (11) (ESB) Toate zonele eligibile 15 % 10 % 20 %

3.2. Harta propusă pentru perioada 1 ianuarie 2008-31 decembrie 2013

3.2.1. Metodologie și acoperire

Prin scrisoarea din 9 iunie 2006, autoritățile islandeze au solicitat în mod formal ca Eurostat să adopte o nouă clasificare NUTS pentru Islanda în două regiuni NUTS III. Aceste două regiuni NUTS III sunt regiunea capitalei („Höfuðborgarsvæði”), pe de o parte, și Islanda din afara regiunii capitalei („Landsbyggð”), pe de altă parte. Regiunea NUTS III „Islanda din afara regiunii capitalei” corespunde districtelor electorale de nord-vest, nord-est și sud.

Prin scrisoarea din 27 septembrie 2006, directorul general al Eurostat a informat autoritățile islandeze că noua împărțire a Islandei în două regiuni NUTS III va intra în vigoare la 1 ianuarie 2008.

Zonele incluse au o populație totală de 113 485 locuitori și o densitate medie a populației de 1,2 locuitori pe km2 (12). Populația care locuiește în zonele respective reprezintă 37,5 % din populația totală a Islandei.

Harta propusă a zonelor asistate pentru perioada 2008-2013 cuprinde trei zone rurale electorale, astfel cum ilustrează harta inclusă în anexa III la prezenta decizie.

Anexa 4 la prezenta decizie cuprinde o trecere în revistă a municipiilor acoperite de harta ajutorului regional pentru perioada 1 ianuarie 2008-31 decembrie 2013.

3.2.2. Plafoane de ajutor

Autoritățile islandeze propun ca toate zonele incluse pe hartă să beneficieze de intensitățile maxime de ajutor.

Tabelul 2 de mai jos descrie intensitățile ajutoarelor notificate.

Tabelul 2

Zona geografică Plafon general de ajutor (ESB) (13) Supliment pentru întreprinderi mijlocii (14) (ESB) Supliment pentru întreprinderi mici (14) (ESB) Toate zonele eligibile 15 % 10 % 20 %

II. EVALUARE

1. Formalități de notificare

Capitolul 25.B.7 din Orientările privind ajutorul de stat (15) stabilește că „regiunile unui stat AELS eligibile pentru ajutorul regional de investiții conform derogărilor și plafoanelor referitoare la intensitatea ajutorului pentru investițiile inițiale aprobate pentru fiecare regiune alcătuiesc împreună harta ajutorului regional a unui stat AELS”.

Stabilirea hărții în sine nu implică vreun ajutor direct în sensul articolului 61 alineatul (1) din Acordul SEE. Cu toate acestea, autorizarea hărții stabilește, alături de orientările privind ajutorul regional, cadrul de acordare a ajutorului conform sistemelor de ajutor regional.

Acceptând măsurile adecvate, Guvernul islandez a fost de acord să notifice, în conformitate cu articolul 1 alineatul (3) din partea I a Protocolului 3 la Acordul privind Autoritatea de Supraveghere și Curtea de Justiție, o singură hartă a ajutorului regional (16). Notificarea din data de 7 iulie 2006 (Eveniment nr. 380966), astfel cum este modificată de amendamentul din 25 octombrie 2006 (Eveniment nr. 395420) și completată de scrisoarea din 16 noiembrie 2006 constituie o notificare completă. Autoritățile islandeze și-au îndeplinit astfel obligațiile, conform accepțiunii referitoare la măsurile adecvate și articolului 1 alineatul (3) din partea I a Protocolului 3 la Acordul privind Autoritatea de Supraveghere și Curtea de Justiție. Prin urmare, în linie cu capitolul 25.B.7 alineatul (86), Autoritatea va analiza notificarea în conformitate cu procedura stabilită la articolul 1 alineatul (3) din partea I a Protocolului 3 la Acordul privind Autoritatea de Supraveghere și Curtea de Justiție.

Analizarea de către Autoritate a notificării se bazează pe criteriile stabilite la capitolul 25.B.3-4 din Orientările privind ajutorul de stat.

2. Aplicarea normelor corespunzătoare privind ajutorul de stat

2.1. Harta ajutorului regional pentru perioada 1 ianuarie 2007-31 decembrie 2007

2.1.1. Metodologie și acoperire

În conformitate cu capitolul 25.B.3.3.2 din Orientările privind ajutorul de stat, autoritățile islandeze au propus o metodă bazată pe regiunile geografice NUTS IV având o densitate a populației sub 12,5 locuitori pe km2.

Autoritatea observă că zona asistată propusă are o populație totală de 96 010 locuitori și o densitate a populației de 0,95 locuitori pe km2. Harta propusă a zonelor asistate acoperă 31,4 % din populația totală a Islandei. Acoperirea totală a populației de 31,4 % propusă ca fiind eligibilă de către autoritățile islandeze nu depășește plafonul național al populației, stabilit la 31,6 % în capitolul 25.B.3.3.1 (17).

Autoritatea apreciază că această parte a propunerii respectă criteriile corespunzătoare din capitolul 25.B din Orientările privind ajutorul de stat.

2.1.2. Plafoane de ajutor

Autoritățile islandeze au propus pentru toate zonele acoperite de harta ajutorului regional plafoane generale pentru ajutorul maxim de 15 % din ESB pentru întreprinderile mari, cu un supliment de 10 % pentru întreprinderile mijlocii și 20 % pentru întreprinderile mici.

O astfel de abordare este în linie cu termenii capitolului 25.B.4.1.2 din Orientările privind ajutorul de stat, care prevede (18): „Regiunile cu densitate scăzută a populației (corespunzând nivelului NUTS III sau mai mic) și cele NUTS III sau părți din acestea care au o graniță comună cu o țară care nu este stat membru al Spațiului Economic European sau al AELS sunt întotdeauna eligibile pentru intensitatea ajutorului de 15 % din ESB” (sublinierea noastră).

Orientările privind ajutorul de stat prevăd în continuare că (19)„în cazul ajutorului acordat întreprinderilor mici și mijlocii, plafoanele din secțiunea 25.B.4.1.2 pot fi crescute cu 20 % din ESB pentru ajutorul acordat întreprinderilor mici și cu 10 % din ESB pentru ajutorul acordat întreprinderilor mijlocii”.

De aceea, Autoritatea concluzionează că intensitățile maxime ale ajutorului pentru ajutorul regional de investiții, astfel cum au propus autoritățile islandeze, sunt în conformitate cu Orientările privind ajutorul de stat.

2.2. Harta ajutorului regional pentru perioada 1 ianuarie 2008-31 decembrie 2013

2.2.1. Metodologie și acoperire

În conformitate cu capitolul 25.B.3.3.2 din Orientările privind ajutorul de stat, autoritățile islandeze au propus o metodă bazată pe regiunile geografice NUTS III având o densitate a populației sub 12,5 locuitori pe km2.

Autoritatea observă că zona asistată propusă are o populație totală de 113 485 locuitori și o densitate a populației de 1,2 locuitori pe km2. Harta propusă a zonelor asistate acoperă 37,5 % din populația totală a Islandei. Acoperirea totală a populației de 37,5 % propusă ca fiind eligibilă de către autoritățile islandeze depășește plafonul național al populației stabilit în capitolul 25.B.3.3.1 (20). Cu toate acestea, Autoritatea a oferit o posibilitate de reevaluare a acoperirii întregii populații pentru Islanda în cazul în care clasificarea este modificată prin introducerea a mai mult de o regiune NUTS III (21). Se acceptă prin urmare acoperirea mai mare a populației.

Autoritatea apreciază că această parte a propunerii respectă criteriile corespunzătoare din capitolul 25.B din Orientările privind ajutorul de stat.

2.2.2. Plafoane de ajutor

Autoritățile islandeze au propus pentru toate zonele acoperite de harta ajutorului regional plafoane generale pentru ajutorul maxim de 15 % din ESB pentru întreprinderile mari, cu un supliment de 10 % pentru întreprinderile mijlocii și 20 % pentru întreprinderile mici.

O astfel de abordare este în linie cu termenii capitolului 25.B.4.1.2 din Orientările privind ajutorul de stat, care prevede (22): „Regiunile cu densitate scăzută a populației (corespunzând nivelului NUTS III sau mai mic) și cele NUTS III sau părți din acestea care au o graniță comună cu o țară care nu este stat membru al Spațiului Economic European sau al AELS sunt întotdeauna eligibile pentru intensitatea ajutorului de 15 % din ESB” (sublinierea noastră).

Orientările privind ajutorul de stat prevăd în continuare că (23)„în cazul ajutorului acordat întreprinderilor mici și mijlocii, plafoanele din secțiunea 25.B.4.1.2 pot fi crescute cu 20 % din ESB pentru ajutorul acordat întreprinderilor mici și cu 10 % din ESB pentru ajutorul acordat întreprinderilor mijlocii”.

De aceea, Autoritatea concluzionează că intensitățile maxime ale ajutorului pentru ajutorul regional de investiții, astfel cum au propus autoritățile islandeze, sunt în conformitate cu Orientările privind ajutorul de stat.

3. Sfera de decizie și cumularea ajutorului

Hărțile zonelor asistate ar trebui să se aplice în principiu de la 1 ianuarie 2007 la 31 decembrie 2013. Cu toate acestea, ele ar putea fi supuse revizuirii de la jumătatea termenului, în 2010, astfel cum este prevăzut în capitolul 25.B.7 din Orientările privind ajutorul de stat (24).

Decizia nu restrânge puterile Autorității de a revizui hărțile în conformitate cu articolul 1 alineatul (1) din partea I a Protocolului 3 la Acordul privind Autoritatea de Supraveghere și Curtea de Justiție, dacă acest lucru este necesar înainte de sfârșitul perioadei la care se face referire mai sus.

Se reamintește autorităților islandeze că, atunci când aplică sistemele de ajutor regional la construcția de nave, este posibil ca plafonul de ajutor de 12,5 % pentru regiunile prevăzute la articolul 61 alineatul (3) litera (c) să nu fie depășit, conform capitolului 24.B.3.3.6 din Orientările privind ajutorul de stat (25), coroborat cu capitolul 45.B din Orientările privind ajutorul de stat.

Plafoanele de ajutor propuse sunt cumulative, adică se referă la limita superioară pentru ajutorul regional de investiții din toate sursele publice acordat unui anumit proiect de investiții.

În plus, ajutorul regional de investiții nu trebuie cumulat cu sprijinul de minimis în ceea ce privește aceleași cheltuieli eligibile, pentru a împiedica intensitățile maxime de ajutor stipulate în Orientările privind ajutorul de stat.

Orice sistem de ajutor regional care nu este scutit în grup și care intră în vigoare după 31 decembrie 2006 (26) trebuie notificat Autorității, în conformitate cu articolul 1 alineatul (3) din partea I a Protocolului 3 la Acordul privind Autoritatea de Supraveghere și Curtea de Justiție.

În plus, se reamintește autorităților islandeze că, în conformitate cu capitolul 25.B.8 din Orientările privind ajutorul de stat, orice sistem de ajutor regional existent care include ajutor pentru investiții și care va fi acordat după 31 decembrie 2006, dacă nu este scutit în grup, trebuie modificat după caz și notificat Autorității, în conformitate cu articolul 1 alineatul (3) din partea I a Protocolului 3 la Acordul privind Autoritatea de Supraveghere și Curtea de Justiție.

4. Concluzie

Hărțile notificate ale zonelor asistate reflectă condițiile stabilite în capitolul 25.B din Orientările privind ajutorul de stat, iar Autoritatea poate aproba hărțile regiunilor eligibile pentru ajutor, conform articolului 61 alineatul (3) litera (c) din Acordul SEE,

ADOPTĂ PREZENTA DECIZIE:

Articolul 1

Autoritatea de Supraveghere a AELS decide să aprobe propunerea privind hărțile zonelor asistate și intensitățile ajutorului maxim în Islanda, astfel cum este notificată Autorității prin scrisoarea din 10 iulie 2006 (Eveniment nr. 380966), modificată de scrisoarea din 25 octombrie 2006 (Eveniment nr. 395420) și completată de scrisoarea din 16 noiembrie 2006. Anexele I și III din prezenta decizie, care prezintă hărțile ajutorului regional pentru Islanda pentru perioada 1 ianuarie 2007-31 decembrie 2007 (anexa I), respectiv pentru perioada 1 ianuarie 2008-31 decembrie 2013 (anexa III), formează parte integrantă a capitolului 25.B din Orientările privind ajutorul de stat. Anexele II și IV din prezenta decizie prezintă toate municipalitățile eligibile pentru ajutor regional pentru perioada 1 ianuarie 2007-31 decembrie 2007 (anexa II) și pentru perioada 1 ianuarie 2008-31 decembrie 2013 (anexa IV).

Articolul 2

Fără a aduce atingere articolului 1 alineatul (1) din partea I a Protocolului 3 la Acordul privind Autoritatea de Supraveghere și Curtea de Justiție, hărțile zonelor eligibile pentru ajutorul regional de investiții vor fi aplicabile de la 1 ianuarie 2007 până la 31 decembrie 2013.

Articolul 3

Prezenta decizie se adresează Republicii Islanda.

Articolul 4

Numai textul în limba engleză al prezentei decizii este autentic.

Adoptată la Bruxelles, 6 decembrie 2006. Pentru Autoritatea de Supraveghere a AELS Bjørn T. GRYDELAND Președintele Kristján Andri STEFÁNSSON Membru al Colegiului

(1) Denumită în continuare „Autoritatea”.

(2) Denumit în continuare „Acordul SEE”.

(3) Denumit în continuare „Acordul privind Autoritatea de Supraveghere și Curtea de Justiție”.

(4) Orientări privind aplicarea și interpretarea articolelor 61 și 62 din Acordul SEE și a articolului 1 din Protocolul 3 la Acordul privind Autoritatea de Supraveghere și Curtea de Justiție, adoptate și emise de Autoritatea de Supraveghere a AELS la 19 ianuarie 1994, publicate în JO L 231, 3.9.1994 și în Suplimentul SEE nr. 32 din 3.9.1994. Orientările au fost modificate ultima dată la 25 octombrie 2006. Denumite în continuare „Orientări privind ajutorul de stat”. Orientările privind ajutorul de stat se pot accesa la: http://www.eftasurv.int/fieldsofwork/fieldstateaid/guidelines/

(5) Punctul 92.

(6) Astfel cum este definit în „Regiuni statistice din țările AELS în țările candidate”, ediția 2001, de către Comisia Comunităților Europene și Biroul Statistic al Comunităților Europene.

(7) Cifra actuală este de 2,9 locuitori pe km2.

(8) Punctul 21.

(9) Cifrele referitoare la populație se bazează pe date privind populația estimată la 1 octombrie 2006.

(10) Echivalentul brut al subvenției.

(11) Astfel cum este definit în anexa I din Regulamentul (CE) nr. 364/2004 al Comisiei din 25 februarie 2004 de modificare a Regulamentului (CE) nr 70/2001, JO L 63, 28.2.2004, p. 22, inclus în Acordul SEE în anexa XV punctul 1 litera (f) prin Decizia nr. 131/2004 a Comitetului mixt al SEE din 24.9.2004 (JO L 64, 10.3.2005, p. 67 și Suplimentul SEE nr. 12, p. 42) sau oricare alt regulament ulterior.

(12) Cifrele referitoare la populație se bazează pe date privind populația estimată la 1 aprilie 2006.

(13) Echivalentul brut al subvenției.

(14) Astfel cum este definit în anexa I din Regulamentul (CE) nr. 364/2004 al Comisiei din 25 februarie 2004 de modificare a Regulamentului (CE) nr. 70/2001, JO L 63, 28.2.2004, p. 22, inclus în Acordul SEE în anexa XV punctul 1 litera (f) prin Decizia nr. 131/2004 a Comitetului mixt al SEE din 24.9.2004 (JO L 64, 10.3.2005, p. 67 și Suplimentul SEE nr. 12, p. 42) sau oricare alt regulament ulterior.

(15) Punctul 81.

(16) Punctul 85.

(17) Punctul 21.

(18) Punctul 37.

(19) Punctul 38.

(20) Punctul 21.

(21) Punctul 37.

(22) Punctul 37.

(23) Punctul 38.

(24) Punctul 89.

(25) Punctul 26 litera (c).

(26) Punctele 11 și 90 din capitolul 25.B din Orientările privind ajutorul de stat.

ANEXA 1 HARTA AJUTORULUI REGIONAL PENTRU 2007

ANEXA 2 LISTA MUNICIPALITĂȚILOR INCLUSE ÎN HARTA AJUTORULUI REGIONAL PENTRU PERIOADA 1 IANUARIE 2007-31 DECEMBRIE 2007 Regiuni NUTS IV Municipii Regiunea de vest (Vesturland) Akraneskaupstaður Hvalfjarðarsveit Skorradalshreppur Borgarbyggð Grundarfjarðarbær Helgafellssveit Stykkishólmsbær Eyja- og Miklaholtshreppur Snæfellsbær Dalabyggð Regiunea Westfjord (Vestfirðir) Bolungarvíkurkaupstaður Ísafjarðarbær Reykhólahreppur Tálknafjarðarhreppur Vesturbyggð Súðavíkurhreppur Árneshreppur Kaldrananeshreppur Bæjarhreppur Strandabyggð Regiunea de nord-vest (Norðurland-vestra) Sveitarfélagið Skagafjörður Húnaþing vestra Blönduóssbær Húnavatnshreppur Höfðahreppur Skagabyggð Akrahreppur Regiunea de nord-est (Norðurland-eystra) Akureyrarkaupstaður Norðurþing Fjallabyggð Dalvíkurbyggð Grímseyjarhreppur Arnarneshreppur Eyjafjarðarsveit Hörgárbyggð Svalbarðsstrandarhreppur Grýtubakkahreppur Skútustaðahreppur Aðaldælahreppur Tjörneshreppur Þingeyjarsveit Svalbarðshreppur Langanesbyggð Regiunea de est (Austurland) Seyðisfjarðarkaupstaður Fjarðabyggð Vopnafjarðarhreppur Fljótsdalshreppur Borgarfjarðarhreppur Breiðdalshreppur Djúpavogshreppur Fljótsdalshérað Sveitarfélagið Hornafjörður Regiunea de sud (Suðurland) Vestmannaeyjabær Sveitarfélagið Árborg Mýrdalshreppur Skaftárhreppur Ásahreppur Rangárþing eystra Rangárþing ytra Hrunamannahreppur Hveragerðisbær Sveitarfélagið Ölfus Grímsnes- og Grafningshreppur Skeiða- og Gnúpverjahreppur Bláskógabyggð Flóahreppur

ANEXA 3 HARTA AJUTORULUI REGIONAL PENTRU PERIOADA 1 IANUARIE 2008-31 DECEMBRIE 2013